Oleme võrgus!    Isetegija käsitööfoorumi lugu on eriline.  Paari aasta jooksul välja kujunenud ja üha arenev ning täiustuv, tuhandeid käsitööhuvilisi ühendav isetegijate käsitöövõrk on fenomen, mis üllatab, innustab ja rikastab.  Väikese arvutiekraani kaudu jõuab mõõtmatult suur maailm täis eeskujusid, ideid, innustust ja tuge, suhtlust ja tagasisidet nii suurde linna kui ka metsatallu, nii esimesi silmuseid pusiva  plikatirtsuni kui vilunud käsitöömeistrini.  Kes kord juba foorumisse süvitsi süvenenud, pakutud võimalused avastanud ja mõttekaaslased leidnud, on jäädavalt käsitöövõrgus kinni.  Jõudu nii vedajatele kui ka kõikidele ise tegijatele! Ka neile, kes arvutivõrgus ei ole.  Lõppude lõpuks ei ole väga tähtis, kuidas ja mil moel me oma loomingulised kõrred kuhja kanname ehk kuidas tekib idee. Oluline on, et see tekib ja realiseerub käsitööoskusi edasi kandvaks, traditsioone hindavaks ja uut väärtust  loovaks käsitööks.    Põnevaid käsitööideid ja aega neid teostada!  Siire Vanaselja /ajakiri "Käsitöö" kevad 2008/   Kes me oleme ja kust me tuleme?    Isetegija foorum sai alguse 2004. aastal tegutsema hakanud kaalukad.ee  foorumist. Kaalukad.ee kasutajad tegelevad kaalulangetamisega või toituvad lihtsalt tervislikult, kellele mis tähtis  on - motivatsiooniks peavad koos kaalutabelit.  Sealses foorumis käis vilgas elu ning peale söömise või mittesöömise tekitati foorumis ka eriteemalisi alalõike, üks neist oli käsitöö. Käsitöö osa kasvas plahvatuslikult nii suureks, et hakkas kaaluteemasid varju jätma. Asjad tuli lahku viia. Nii tekkiski 2005. aastal isetegija.net.    Meie foorumis on üle Eesti käsitöölisi, lisaks veel välisriikides elavaid eestlasi. Noori ja vanu. Meistritasemel ja algajaid käsitöölisi. Peamiselt naisi, pisut  ka mehi ja lapsi.    Ajakiri "Käsitöö" kirjutab meist:    Foorumis oma töö ülespanek on kui eksamikomisjoni ette astumine - mõned võtavad väga pikalt hoogu ja lihvivad töö täiuslikuks, enne kui söandavad välja tulla.  Teised ei põe üldse ja pakuvad veebis vaatamiseks riburada kõike, mis valmis saab.  Ja olgugi hinnang reeglina kõigi suhtes toetav, saavad parimad tööd kahtlemata suurima virtuaalaplausi osalisteks.  Omaette nokitsemise kõrval on väga populaarsed  ühistegemised. Tähtaeg on paigas ja tulemused pannakse galeriisse üles.  Enne sinna jõudmist käib aga veebikeskkonnas tõsine õpituba, kus loobuda ei luba uhkus ega teiste tugi.    Heategevusprojektide raames valminud käsitööesemeid on kingitud laste-ja turvakodudele ning lastehaiglatele.  Juba mitmes aasta emaks ja isaks valitu on isetegijatelt kauni teki saanud.    Isetegija ettevõtmistest, igapäevasele foorumis kajastuvale käsitööelule regulaarselt toimuvatest kokkusaamistest ja  õpitubadest antakse foorumis juba varakult märku, et keegi õpihimuline rongist maha ei jääks.     Artikleid ajakirjandusest    reklaamiinfo:kikukas(ät)isetegija.net